TV-anmeldelse «Springflo»: Ny grusom og god krim fra Sverige
«Springflo» Svensk krimserie i 10 deler, sendes 2 av gangen over 5 uker NRK1, mandager kl. 21.30 (premiere 4. juli) Med: Julia Ragnarsson, Kjell Bergqvist, Helena Bergström, Dag Malmberg, Johan Widerberg Hvorfor «Springflo» heter det den gjør, blir innlysende allerede i åpningsscenen, der en kvinne nedgravd på en strand druknes når tidevannet kommer inn. Det er brutalt og suger deg brått inn i seriens mysterium – i hvert fall ett av dem. 25 år senere sitter politistudenten Olivia Rönning på en forelesning og får i oppgave, over sommeren, å se nærmere på den uoppklarte saken med den mystiske kvinnen. Men Olivia «kikker» ikke på saken, hun stuper i den med hud og hår. Fikk du med deg: Ønsker ny sesong av «Broen». Snart finner hun ut at sin avdøde far var en av etterforskerne på saken, og hun prøver å spore opp alle andre som jobbet med drukningsdrapet. Blant dem er nå arbeids- og hjemløse Tom Stilton, som sliter med en rad egne problemer – og ikke minst en serie overfall på uteliggere i Stockholm. Snart møter vi også en svenske bosatt i tropisk klima, som tydeligvis har et opptak han truer en svensk næringslivsleder med, og en fortvilet mor som oppdager at sønnen en dekket av blåmerker. Så hvordan henger disse trådene sammen, og gjør de i det hele tatt det? «Broen»-sammenligningen tvinger seg fram fra presseskrivet, der det står uttrykkelig at «Springflo» er produsert av Filmlance, selskapet bak nettopp «Broen». I tillegg er flere skuespillere og produsenter med, og musikken laget av «Broen»-komponist Johan Söderqvist, men vi snakker stort sett nye fargestifter på «Springflo». Har du lest: 10 krimbøker du bør sjekke ut i vår. Fargene er varme med et snev av 70-tallspatina, og handlingen er lagt til sommeren. Det er ikke så mye kulde i denne varianten nordisk noir - men mye ensomhet og utenforfølelse.Serien er basert på en bokserie av Cilla og Rolf Börjlind, og det er forfatterne selv som har skrevet manuset, slik de tidligere har gjort på et tyvetalls «Beck»- og «Arne Dahl»-avsnitt. De skriver effektivt, flytter handlingen raskt mellom ulike tråder, og bygger spenning oppskriftsmessig. Les anmeldelsen av bok tre i serien om Olivia og Tom: Solid og spennende. Skuespiller Julia Ragnarsson har vi sett i nettopp «Broen» før, som Laura i sesong 2, men rollen som Olivia er hennes første hovedrolle. Det løser hun med en sikkerhet som matcher Olivias stigende besluttsomhet. Kjell Bergqvist som den tidligere politimannen Stilton stjeler nærmest enhver scene han er med i med sitt diskré nyansespill, mens andre, som hjemløse Vera (Anne Wallander) tegnes med så bred pensel at hun blir en parodi på en klisjé der hun demonstrativt tørker snørr med hånda, klør seg i hårsåten eller gjør fra seg i parken mens hun leverer replikker. Stereotypiene finnes i politiets rekker også, som etterforsker Forss (Kjell Wilhelmsen), som ikke ser poenget med å etterforske overfallsvolden mot de hjemløse, og heller vil vente til de dør «så det blir drap og vi får flere ressurser». VG+ intervju med manusforfatterne: – Vil være Gud og bestemme alt selv (krever innlogging). Fra å starte nysgjerrig og mildt fascinert, blir jeg revet med og engasjert i hvor serien går etter fire avsnitt. Den introduserer stadig flere rollefigurer og fargelegger et voksende puslespill du ikke helt klarer å se det store bildet i – men som du ikke vil gi opp før det er komplett. Opptil 1,5 millioner svensker fulgte «Springflo» da den gikk på SVT i vår. Det kan trygt nordmenn gjøre også.
«Springflo er ikke «Broen»-bra, men den er bra.